West-Germania

West-Germania (oficale "Federala Republiko Germania") esis stato de westal Europa, qua existis de 1949 til 1990, kande le du stati Germana riunigesis. Ol formacesis per unigo dil okupo-zoni administrita da Westala Federiti (Unionita Rejio, Usa e Francia), kontre ke Est-Germania formacesis pose, de la zono administrita da Soviet-Uniono.

West-Germania havis frontieri kun Est-Germania este, Chekoslovakia sud-este, Austria sude, Suisia e Francia sudweste, Luxemburgia, Belgia e Nederlando weste, e Dania norde. Ol havis litoro che Norda Maro, nordweste.

En 1990, Est-Germania e West-Germania unionis su, per l'anciena artiklo 23 de "Grundgesetz" (konstituco). La nuna Germania ne esas fakte nova stato, nam lua judiciala sistemo esas lo sama del anciena West-Germania.

Historio
Che Konfero di Yalta, eventinta de la 4ma til la 11ma di februaro 1945, chefi di stati di Usa, Unionita Rejio e Sovietia paktis pri la futuro di Naziista Germania e di Japonian imperio. La konfero paktis pri dividar Germania en quar okupo-zoni, administrita da Usa, Unionita Rejio, Francia e Sovietia. Urbo Berlin anke dividesis en quar okupo-zoni. Sequante, per Kontrato di Potsdam la Quar Federiti establisis ke l'estala frontiero di Germania kun Polonia e Sovietia (Kaliningrad oblast) esus fluvio Oder e rivero Niso. Pakti signatita kun guverni-en-exilo di Chekoslovakia e Polonia stipulis la transfero "pacoze e humane" de habitanti di etnio Germana qui habitis la du landi ed anke Hungaria a Germana teritorio. Tandem, plusa 8 milion individui populizis West-Germania.

De 1946 til 1949 la tri okupo-zoni administrita da westala Federiti komencis unionesar. Komence ye la 1ma di januaro 1947, l'okupo-zoni Britaniana ed Usana unionesis, e komencis la kreo nova administri lokala. Samatempe,  regiono Saarlando divenis Franca protektorato. Ta situaciono duris til 1957, kande ol unionesis a West-Germania.

Tensi inter Sovietia e l'altra tri federiti gradope kreskis, ed ye la 26ma di junio 1948 Sovietia decidis blokusar terala aceso a West-Berlin. La Westala Federiti decidis krear la surnomizita "aerala ponto" e sendar per aviono la vari bezonita dal Berlinani. La blokuso duris til la 30ma di septembro 1949, ma ante ol finir, ye la 23ma di mayo 1949 la zoni okupita da la tri Westala Federiti unionesis por formacar la Federala Republiko di Germania, konocita kom West-Germania.

Ye la 3ma di oktobro 1990 West-Germania riunigesis kun Est-Germania ed itere formacis unionita Germana stato.

 Politiko 
West-Germania esis federala parlamentala republiko. La prezidanto di la republiko esis la chefo di stato, dum ke la kancelero esis la chefo di guvernerio. Lua konstituco (Grundgesetz für die Bundesrepublik Deutschland) adpotesis ye la 8ma di mayo 1949.